CELEX: 32013R1178
Language: hu
Date: 2013-11-20 00:00:00
Title: A Bizottság 1178/2013/EU végrehajtási rendelete ( 2013. november 20. ) az 540/2011/EU végrehajtási rendeletnek az etoprofosz hatóanyag jóváhagyási feltételei tekintetében történő módosításáról  EGT-vonatkozású szöveg

21.11.2013   
            
            
               HU
            
            
               Az Európai Unió Hivatalos Lapja
            
            
               L 312/33
            
         
      A BIZOTTSÁG 1178/2013/EU VÉGREHAJTÁSI RENDELETE
   
   (2013. november 20.)
   az 540/2011/EU végrehajtási rendeletnek az etoprofosz hatóanyag jóváhagyási feltételei tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésében említett második eshetőségre, valamint 78. cikkének (2) bekezdésére,
   mivel:
   
               (1)
            
            
               A 2007/52/EK bizottsági irányelv (2) az etoprofoszt mint hatóanyagot felvette a 91/414/EGK tanácsi irányelv (3) I. mellékletébe azzal a feltétellel, hogy az érintett tagállamok biztosítják, hogy a bejelentő, akinek a kérelmére az etoprofoszt az említett mellékletbe felvették, tanulmányok formájában további megerősítő információkat nyújtson be a madarakra és a földigilisztával táplálkozó emlősökre jelentett kockázatról.
            
         
               (2)
            
            
               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.
            
         
               (3)
            
            
               A bejelentő tanulmányok formájában további információkat nyújtott be az arra előírt határidőn belül a referens tagállamnak, az Egyesült Királyságnak a madarakra és a földigilisztával táplálkozó emlősökre jelentett kockázatról.
            
         
               (4)
            
            
               Az Egyesült Királyság értékelte a bejelentő által benyújtott további információkat. 2011. szeptember 5-én az Egyesült Királyság az értékelő jelentéstervezethez fűzött kiegészítés formájában benyújtotta értékelését a tagállamoknak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).
            
         
               (5)
            
            
               A Bizottság konzultált a Hatósággal, amely 2013. január 30-án mutatta be az etoprofosznál felmerülő kockázatok értékeléséről szóló véleményét (5). Az értékelő jelentés tervezetét, a kiegészítést és a Hatóság véleményét a Bizottság az Élelmiszerlánc- és Állategészségügyi Állandó Bizottságban a tagállamokkal együtt megvizsgálta, majd ezeket az etoprofoszról szóló bizottsági vizsgálati jelentés formájában 2013. október 3-án véglegesítették.
            
         
               (6)
            
            
               A Bizottság felkérte a bejelentőt, hogy nyújtsa be az etoprofoszról szóló vizsgálati jelentés eredményével kapcsolatos észrevételeit.
            
         
               (7)
            
            
               A további megerősítő információk alapján a Bizottság megállapította, hogy a madarakra és a földigilisztával táplálkozó emlősökre jelentett nagy kockázatot csak további korlátozások bevezetésével lehet kizárni.
            
         
               (8)
            
            
               Megerősítést nyert, hogy az etoprofosz hatóanyag az 1107/2009/EK rendelet értelmében jóváhagyott hatóanyagnak tekintendő. A madarak és a földigilisztával táplálkozó emlősök expozíciójának lehető legkisebbre való csökkentése érdekében ugyanakkor korlátozni kell e hatóanyag használatát, és az említett fajok védelme érdekében külön kockázatcsökkentő intézkedésekről kell gondoskodni.
            
         
               (9)
            
            
               Az 540/2011/EU végrehajtási rendelet mellékletét ezért ennek megfelelően módosítani kell.
            
         
               (10)
            
            
               A tagállamok számára időt kell biztosítani az etoprofoszt tartalmazó növényvédő szerekre vonatkozó engedélyek módosítására vagy visszavonására.
            
         
               (11)
            
            
               Amennyiben a tagállamok az 1107/2009/EK rendelet 46. cikke értelmében türelmi időt biztosítanak az etoprofoszt tartalmazó növényvédő szerek tekintetében, célszerű előírni, hogy ez az időszak a rendelet hatálybalépésétől számítva legfeljebb tizennyolc hónapig tartson.
            
         
               (12)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Az 540/2011/EU végrehajtási rendelet módosítása
   Az 540/2011/EU végrehajtási rendelet mellékletének A. része az e rendelet mellékletében foglaltak szerint módosul.
   2. cikk
   Átmeneti intézkedések
   A tagállamok az etoprofosz hatóanyagú növényvédő szerekre érvényben lévő engedélyeket az 1107/2009/EK rendeletnek megfelelően 2014. június 11-ig szükség szerint módosítják vagy visszavonják.
   3. cikk
   Türelmi idő
   A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2015. június 11-én le kell járnia.
   4. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. november 20-án.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  HL L 309., 2009.11.24., 1. o.
   
      (2)  A Bizottság 2007. augusztus 16-i 2007/52/EK irányelve a 91/414/EGK tanácsi irányelvnek az etoprofosz, a pirimifosz-metil és a fipronil hatóanyagként való felvétele céljából történő módosításáról (HL L 214., 2007.8.17., 3. o.)
   
      (3)  A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).
   
      (4)  A Bizottság 2011. május 25-i 540/2011/EU végrehajtási rendelete az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).
   
      (5)  Conclusion on the peer review of the pesticide risk assessment of confirmatory data submitted for the active substance ethoprophos (Az etoprofoszra vonatkozóan benyújtott megerősített adatok alapján készített, a hatóanyaggal kapcsolatban felmerülő kockázatok felméréséről szóló, a peszticideket vizsgáló szakértői értékelésből levont következtetés). EFSA Journal (2013); 11(2):3089. [27 o.] doi:10.2903/j.efsa.2013.3089. Lásd: www.efsa.europa.eu/efsajournal.htm
   
      MELLÉKLET
      Az 540/2011/EU végrehajtási rendelet melléklete A. részének 155. sorában (etoprofosz) az „Egyedi rendelkezések” oszlop helyébe a következő szöveg lép:
      
         „A.   RÉSZ
         Kizárólag talajban használandó fonálféregölő és rovarirtó szerként engedélyezhető. Évszakonként csak egy kijuttatás engedélyezhető, maximum 6 kg hatóanyag/ha adagolással.
         Csak szakképzett személyek használhatják.
         B.   RÉSZ
         Etoprofoszt tartalmazó növényvédő szerek nem emberi vagy állati fogyasztásra termesztett burgonyához való használatától különböző más felhasználások engedélyezése iránti kérelmek értékelésekor a tagállamoknak fokozott figyelmet kell fordítaniuk az 1107/2009/EK rendelet 29. cikkének (1) bekezdésében előírt kritériumokra, és gondoskodniuk kell arról, hogy az engedély megadása előtt minden szükséges adat és információ rendelkezésre álljon.
         Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni az Élelmiszerlánc- és Állategészségügyi Állandó Bizottságban 2007. március 16-án véglegesített, az etoprofoszról szóló vizsgálati jelentésben és különösen annak I. és II. függelékében található megállapításokat.
         Az átfogó értékelésben a tagállamoknak fokozott figyelmet kell fordítaniuk a következőkre:
         
                     a.
                  
                  
                     a fogyasztók étkezési expozíciója;
                  
               
                     b.
                  
                  
                     a szert kezelő személyek biztonsága: használati feltételek között indokolt esetben szerepelniük kell a megfelelő egyéni védőfelszerelés használatára vonatkozó rendelkezéseknek és egyéb kockázatcsökkentő intézkedéseknek (például zárt szállítórendszer a szer elosztásához);
                  
               
                     c.
                  
                  
                     a madarak, emlősök, vízi szervezetek, valamint az érzékeny egyensúlyi helyzetben lévő felszíni és felszín alatti vizek védelme.
                  
               Az engedély feltételei között adott esetben szerepelniük kell kockázatcsökkentő intézkedéseknek (például védősávok kialakítása, a granulátumok tökéletes betakarása földdel).”